
Parlamentul României

Camera Deputaţilor
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	7 februarie 2011

	Nr.
	27/856


AVIZ

asupra proiectului de Lege privind desfiinţarea unor instanţe judecătoreşti şi a parchetelor de pe lângă acestea

În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată cu dezbaterea şi avizarea proiectului de Lege privind desfiinţarea unor instanţe judecătoreşti şi a parchetelor de pe lângă acestea, trimis prin adresa nr. PLx 869 din 21 decembrie 2010.

Potrivit prevederilor art.61 din Regulamentul Camerei Deputaţilor, republicat, membrii Comisiei pentru muncă şi protecţie socială au examinat proiectul de lege mai sus menţionat în şedinţa din 2 februarie 2011.

În urma finalizării dezbaterilor, membrii comisiei au hotărât, cu majoritate de voturi (3 voturi împotrivă şi 2 abţineri), avizarea negativă a proiectului de lege.

În cursul dezbaterilor au fost formulate amendamente care, la solicitarea iniţiatorilor, sunt redate în anexa la prezentul aviz.

PREŞEDINTE,




SECRETAR,


Victor Paul DOBRE



Kerekes Karoly
Întocmit,

Consultant parlamentar Lidia VLĂDESCU
ANEXĂ
	Nr. crt.
	Text iniţial
	Amendament
	Motivare

	1
	Anexă

Nr. crt.

Judeţul

Judecătoria

Localitatea de reşedinţă

14
Hunedoara
Orăştie
Municipiul Orăştie
17
Mureş
Târnăveni
Municipiul Târnăveni
18
Mureş
Sângeorgiu de Pădure
Oraşul Sângeorgiu de Pădure
21

Sibiu

Agnita

Oraşul Agnita

22

Timiş

Făget

Oraşul Făget


	Se propune eliminarea din listă a judecătoriilor aflate la nr. crt. 14, 17, 18, 21 şi 22.

Autori: d-nii deputaţi Kerekes Karoly, Ioan Cindrea, Dorel Covaci, Sorin Stragea, Laurenţiu Nistor 


	Fundamentarea propunerilor de desfiinţare nu are la bază interesul cetăţeanului.

Pentru degrevarea judecătoriilor, pentru apropierea justiţiei către cetăţeni.
Numărul foarte mare de dosare arondate judecătoriei Orăştie impune menţinerea acesteia, în caz contrar locuitorii din municipiul Orăştie şi comunele arondate acestuia vor fi nevoiţi să facă naveta la Deva, distanţa fiind de peste 40 km.

În cazul oraşului Agnita, desfiinţarea nu se justifică întrucât peste 30.000 de persoane beneficiază de serviciile parchetului şi judecătoriei. De asemenea, trebuie precizat că alte instanţe funcţionează la distanţe de peste 100 de km şi nu există transport în comun ori acesta este foarte limitat. 
În ceea ce priveşte oraşul Făget, această instanţă a fost înfiinţată în anul 1871. În anul 1952, Făgetul, devenind raion, judecătoria a devenit Tribunal Raional. În anul 1968 a avut loc o reorganizare administrativă prin desfiinţarea raioanelor, judecătoria Făget încetându-şi activitatea, problemele cetăţenilor fiind preluate de Judecătoria Lugoj. 

Prin Legea nr.92/1992 judecătoria Făget urma să-şi înceapă activitatea, dar, din lipsă de spaţiu, abia la 21 martie 1997 judecătoria şi-a început activitatea cu prima dezbatere publică. 

Apreciem că prin reînfiinţarea Judecătoriei Făget s-a adus o reparaţie morală locuitorilor acestei zone.

În prezent aria de competenţă cuprinde oraşul Făget, cu satele aparţinătoare, respectiv cca 8.000 de locuitori, precum şi încă 10 comune cu satele aparţinătoare, acestea având peste 21.000 de locuitori.

De remarcat că unul dintre obiectivele strategiei de reformă a sistemului judiciar este chiar asigurarea garantării accesului la justiţie pentru toţi cetăţenii, iar prin desfiinţarea acestei instanţe, aproape 30.000 de locuitori vor fi nevoiţi să parcurgă distanţe foarte mari pentru a-şi găsi dreptate, cu mari eforturi, în special financiare.

Un alt motiv pentru care susţinem menţinerea judecătoriei se referă la raţiunea funcţionării într-un oraş a unor instituţii, cum este cea a judecătoriei. Trebuie avut în vedere aportul la continua dezvoltare a oraşului, prin mărirea veniturilor bugetului local, luând în considerare cuantumul mare al taxelor de timbru potrivit cu reglementările  în vigoare.  În acest sens, este de precizat că peste 50% din bugetul primăriei oraşului Făget, este asigurat din activitatea instanţei şi parchetului.
Faţă de cele expuse mai sus, apreciem că desfiinţarea Judecătoriei Făget şi a parchetului de pe lângă aceasta ar conduce inevitabil la un regres al zonei şi la centralizarea actului de justiţie într-un mod abuziv, încălcându-se inclusiv norme comunitare care prevăd descentralizarea actului de justiţie şi apropierea serviciilor către cetăţeni.

